Апостолос Николаидис
Апостолос Николаидис () е гръцки спортист, футболен треньор и предприемач. Заради заслугите му като спортист, треньор и спортен деец е считан за патриарх на Спортен клуб „Панатинайкос“.

Биография 

Роден е в 1896 година в Пловдив, България. Завършва престижния „Роберт колеж“ в Цариград. Заминава за Солун, където се състезава за СК „Арис“. През 1917 година се мести в Атина, където постъпва в СК „Панатинайкос“ и се състезава по десетобой, футбол, баскетбол, волейбол, автомобилни спортове.

Играе футбол повече от 10 години. После става треньор по футбол на националния отбор.

Участва в Олимпиадата в Антверпен през 1920 година в отборите на Гърция по футбол и лека атлетика, като заема 6-7-о място по тласкане на гюле и 4-10-о място по висок скок (с 1,65 м) в десетобоя.

Активен спортен функционер: председател на Гръцката федерация по футбол (1926 – 1927), Гръцката аматьорска асоциация по лека атлетика (1945 – 1967), Гръцкия олимпийски комитет (1974 – 1976), Автомобилния и туринг клуб на Гърция.

В продължение на десетилетия е член на ръководството на СК „Панатинайкос“, става президент на клуба през 1974 година. Значителен е приносът му за разгръщането на „Панатинайкос“ от футболен в разностранен спортен клуб. Съдейства за създаването на спортен клуб АЕК в Атина.

Изявява се като предприемач: основава хартиената фабрика „Софтекс“ в Атина, просъществувала 80 години – от 1936 до 2016 година.

Стадионът на „Панатинайкос“ на булевард „Александрас“ е наречен на негово име през 1981 година на церемония в присъствието на премиера Георгиос Ралис.

Бележки 

Гръцки спортни функционери
Футболни функционери
Лекоатлетически функционери
Гръцки треньори по футбол
Футболисти на Панатинайкос
Гръцки футболисти
Гръцки лекоатлети
Гръцки волейболисти
Гръцки баскетболисти
Гръцки автомобилни състезатели
Гръцки бизнесмени
Предприемачи
Възпитаници на Робърт колеж
Родени в Пловдив
Починали в Атина
Възпитаници на Зарифовото училище